أسماء أوطاح :
Saɛid d aḥenjir d ameẓyan isseɛda tudert-ins g uḥsi n udrar n Sidi Ɛabid. Zeggwami d- ilul, yufa adrar zdat n tiṭṭawin-ins, ittlagha yas d ad gs iwddar, ad gs issen tudert, ad gs ilmed targazt. Cḥal ma nnan as yemmas d babas, alaghi n udrar n Sidi Ɛabid yujar marra min d as qqarn.
Ighlaln
Anẓaaaaaaaaar berra. Saɛid imun ag ayt d suyt taddart nsn x uṭifur , ttriyyaqn. Yemas ttezzu aghrum a tmejmart, tssrusa asen t id ad t ssinen gi zzit tabrkant ag watay. Saɛid ittemghur as uremmuẓ dg uqemmum maca ur t issghlay. Ḥtta ad t id icukk babas ɛad i t gha issghli. Tawngint ins aqa tt ag udrar d imekkudal n udrar d min gha yegg dg udrar.
Ittsla sqerqubn d gi tewwurt, iṣar inḍu, ittghir d imeddukal ins kkin d xs.
Iraḥ ad yarẓem yufa d ict n tmeddukl n ultmas s ict n tesḍilt. Tnna as:
“ Ina as i ultmak qa ad nraḥ ad nrzu ighlaln dg udrar mala txes ad traḥ”.
“Waxxa, ad as tt inigh.”
“Ha- inna as ag ixf ins- la d wa d awal”.
Iraḥ ittazzel a tzeqqa, ikisi d ssin ict n tsḍilt, ihwa d ittazzel, arqquz ɛad dg ufus.
“ A mani a Saɛid?”
“ Ad am d awigh ighlaln, ad ten ttsnenned a yemma”
Ikka x imddukal ins, unfn a jjiht n udar n lmuyyi uka ssntten rzzun.
“ufig ijj”
“Ufigh tnayn”
“ Sḍs g ijj umkan”
Adrar iccur s iḥenjirn d tḥenjirin gerrwn ighlaln. Tksi ict n tḥenjirt gi leghnuj, tqqar:
Immullegh ughlal#
S nnej i tṣḍart
Manis mma ikka
Yarbu akids taddart.
Uka ksin akids marra iḥenjirn d tḥenjirin.
Xmi gha iḥrulleḍ ci ijjen d icten, snekkarn/nt merra gi tḍeḥḥat. Adrar itterra d xsen/nt, iḍra d s rghnij d tḍḥhakt.
Ict n twala iḥrulleḍ ntta, iṣar gi ict n tḥbuḍt. Yuf zg uzellif a iḍarn. Marra deḥḥkn xes, maca ntta rid iɛjb as lḥal. Isseghr itt, issghd, ibedd x iḍarn ins. Ict n tajjart nsn qqarn as Lwiza tgerw d akids ighlaln n d as izellɛn. Ixzer gs, issidr tiṭṭawin.
Anẓar iccat xsn, ntnin gerrwn, ur ugurn ḥtta wami ccurn tiṣḍilin nsn.
Tiyemmatin ferḥnt, iwwi d rbbi min gha ggent gi tṭajint. Ad ssufuḥent baṭaṭa amuk qqarent.
Saɛid ur d as ttɛjibn ighlaln, xmi ten ttegg yemmas dg warn ad ẓummen, ittari as d wul s wufugh n din tteggen. Xmi d ttarin imghrbunn zg waman iwwan lessqn gi tmwwa n tṭajint ḥuma ur ttmettin, sgillizn as. Maca itteɛjib as ad ifrrej dg ayetmas d suyetmas ttksen d ighlaln zi jjuf nsn. Azgn amqran n ighlaln ttghiman igllinn gi taddart nsn xmi tn ttneqq tmessi. Skef ma ad tsekfd, jbed ma ttjbded, Yemmas tsɛawan s txlilat, ttkkes asn d, tsrusa asen zdat. Ci n twalatin, ssghlayn s wufugh s uksum. “Ixx – iqqar asn Saɛid- ɛad ad tccem ci”.
Maca imerghan (lmerq) nsen ufuḥn. Saɛid issanaf ighlaln, ittḥennad aghrum dg imerghan d baṭaṭa, ikkes lghbn.
Umi ccan, iffegh Saɛid ɛawd a udrar. Yuri din weḥds. Iqqim ittxezzar gi teslit n unẓar, id mmersn x udrar. Ittwala tt asttiqa d taslit n tidet tzwweq, tettawi as d dg ict n tḥenjirt issn itt maca iggwama ad yini min teɛna. Saɛid yuka ag ixf nsen ur illi d ntta, rid ifrḥ, rid ixiyyeq, ur t iksi uraq.
Ittwala ci ighlaln ɛad tmullughen ssa d ssa. Ixzer gsen, iksi d ijjen issnt isslufa yas, ittghenna as: immullegh ughlal s nnej i tṣḍart….
ara_Arab kab_Latn gla_Latn kab_Latn kab_Latn kab_Latn kab_Latn kab_Latn kab_Latn kab_Latn tso_Latn kab_Latn kab_Latn deu_Latn som_Latn kab_Latn kab_Latn gla_Latn kab_Latn ibo_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn